વરસાદ પ્રકૃતિની દેન છે, કુદરતના આશિર્વાદ છે, માનવજાત પર ઇશ્વરની રહેમ છે. ધરતીની છાતી પર વરસતા છાંટણા કે આલબેલ પોકારતી અનરાધાર છડી… એના વિના જીવન કેમ સંભવે ? પણ એ વરસે ત્યારે ઝીલનારના હૈયાની હાલત શું છે એના પર એનો આવકાર કે ઇન્કાર નક્કી થાય છે. પ્રેમમાં ડૂબેલા અને રોમેન્ટિક હૃદયો માટે આ મન મૂકીને પ્રણયમાં ડૂબી જવાની મોસમ છે તો વિરહીજનો માટે ઇંતઝાર આકરો થઇ પડે એવી પરિસ્થિતિ છે. ધનિકોને પોતાની બંધ ગાડીમાં નીકળી ગરમ ગરમ નાસ્તાની જ્યાફત ઊડાવવાની મજા છે તો ફૂટપાથ પર ટુંટિયું વાળીને માંડ સુતેલા શ્રમજીવી માટે આના જેવી ખતરનાક કોઇ મૌસમ નથી…. જેવી જેની પાત્રતા એવો એનો વરસાદ…